國米曼聯再度連線 今次睇中馬迪爾
2024年04月07日 23:01
東網電視
更多新聞短片
國米睇中安東尼馬迪爾。(Getty Images)
國際米蘭近年接收多位前曼聯兵,達美安、阿歷斯山齊士、米希達利恩,同已離隊嘅盧卡古同艾舒利楊格等,又將奧拿拿買畀曼聯,兩隊有唔少交易渠道,今夏國米又出手,睇中即將喺曼聯完約嘅安東尼馬迪爾,只要對方願意降薪,即可成事。
《米蘭體育報》報道,國米雖然資金緊張,但組軍絕不馬虎,經常免費或平價簽入猛將,喺意甲同歐聯都取得好成績,包括上季歐聯打入決賽,今季問鼎意甲寶座,而佢哋今夏目標人物就係28歲嘅安東尼馬迪爾。
國米今夏打算前鋒換血,阿歷斯山齊士同阿拿奧杜域將不獲留用,早前已同波圖斟妥伊朗射手泰尼米,只要順利簽入安東尼馬迪爾,將可完成換血。
安東尼馬迪爾在曼聯效力9個球季,近年淪為大後備,更曾外借到西維爾,雖然少落場,但其周薪高達25萬鎊,今夏同曼聯約滿後雙方無意續約,將以自由身離隊,不過國米無力負擔其超高薪酬,如果轉投國米,安東尼馬迪爾必須大幅降薪。